tartuNLP/wikipedia-smugri-20251201 huggingface dataset:
HMS Abercrombie (1915)

HMS Abercrombie oli Britannian kuninkaallisen laivaston Abercrombie-luokan monitori ensimmäisessä maailmansodassa.
Taustaa ja valmistus.
Bethlehem Steelin Charles M. Schwab tarjosi 3. marraskuuta 1914 amiraliteetin ensimmäiselle merilordille Winston Churchillille neljä BL 14 tuuman 45 pituuskaliiperin Mk II -kaksoistykkitornia, jotka hampurilainen telakka A. G. Vulcan oli tilannut Kreikan laivaston "BN Salamista" varten. Torneja ei kuitenkaan voitu toimittaa brittien kauppasaarron vuoksi saksalaiselle telakalle. Kuninkaallinen laivasto suunnitteli torneja varten monitoriluokan, joka oli suunniteltu nimenomaan rannikkomaalien tulittamiseen.
Alus tilattiin Belfastista Harland and Wolffilta, missä köli laskettiin 12. joulukuuta 1914 telakkanumerolla 472 nimettynä "HMS Admiral Farragutiksi". Nimi oli kunnianosoitus Yhdysvaltain laivaston amiraali David Farragutille. Alus laskettiin vesille 15. huhtikuuta 1915 ja valmistui 29. toukokuuta. Yhdysvaltain ollessa edelleen puolueeton alus nimettiin uudelleen 31. toukokuuta palvelukseen otettaessa "HMS M1:ksi" ja edelleen 19. kesäkuuta "HMS General Abercrombieksi". Lopulta 21. kesäkuuta aluksen nimeksi tuli HMS "Abercrombie".
Palvelus.
"Abercombie" lähti 24. kesäkuuta risteilijä "HMS Theseuksen" saattamana ja hinaamana Dardanelleille tukemaan Gallipolin taistelua. Ne saapuivat 12. heinäkuuta Kephaloon, jossa monitorista tehtiin tukevien joukkojen lippulaiva. Alus siirtyi tulittamaan turkkilaisten asemia. Alukseen tuli lukuisia osumia, mutta se ei vaurioitunut pahoin. Alus muodosti syyskuussa sisaralustensa kanssa erityislaivueen 1. viirikön. Cape Hellesin evakuoinnin jälkeen tammikuussa 1916 alus siirrettiin Imbrosiin, josta käsin se toisinaan tulitti turkkilaisten asemia.
Toukokuussa alus oli Maltalla huollettavana, jonka jälkeen se palasi Imbrokseen. Alus osallistui lokakuussa Salonikan rintaman taisteluihin, joiden päätyttyä se tuki maajoukkoja useissa kohteissa Egeanmeren rannikolla ennen paluutaan Kephaloon alkuvuodesta 1917. Alus oli jälleen toukokuussa 1917 huollettavana Maltalla ja taas vuotta myöhemmin, jolloin sen tykit vaihdettiin. Näinä viimeisinä vuosina alus ei juurikaan osallistunut taistelutoimiin. "HMS Endymionin" upottanut sukellusvene oli lähellä upottaa myös "Abercrombien" elokuussa 1918. Aselevon astuttua voimaan alus purjehti Dardanellien läpi Mustallemerelle.
Helmikuussa 1919 alus palasi Britteinsaarille. Se siirtyi huhtikuussa Imminghamiin odottamaan poistoa. Alus poistettiin palveluksesta toukokuussa samana vuonna ja riisuttiin aseista Portsmouthissa kesäkuussa 1920. Alus myytiin romutettavaksi toukokuussa 1921, mutta se säilyi edelleen reservissä. Alus myytiin uudelleen 25. kesäkuuta 1927 romutettavaksi Wardille Inverkeithingiin.
OP Beats

OP Beats (oikealta nimeltään Olli-Pekka Vuorinen, s. 1989) on kotkalaissyntyinen hip hop -tuottaja.
Luettelo OP Beatsin tuotannosta.
2008.
Cheek – "Kuka sä oot"
Uniikki – "Nuor Tolppanen vol. 1"
2009.
Mikael Gabriel – "5 miljoonaa muuta"
Ideaali &amp; Jay Who? – "Piste."
Teflon Brothers – "T"
Uniikki – "Juokse poika juokse"
2010.
Flowboysfam – "Opitsä tuntemaan?"
Cheek – "Jare Henrik Tiihonen 2"
2011.
Mikael Gabriel – "Pohjosen poika"
Pyhimys – "Paranoid"
Uniikki &amp; MG – "8190"
2012.
Jyrise – "Ensi-ilta"
Robin – "Koodi"
Cheek – "Sokka irti"
Robin – "Koodi (Deluxe Edition)"
Uniikki – "Kiitorata"
Robin – "Chillaa"
2015.
Pyhimys – "Pettymys"
Kuusi, pukki &amp; kuokkavieras

Kuusi, pukki &amp; kuokkavieras () on vuonna 2004 ensi-iltansa saanut yhdysvaltalainen komediaelokuva, jonka on ohjannut Mike Mitchell.
Akitsugu Konno

Akitsugu Konno (, 1. syyskuuta 1944 Sapporo – 5. syyskuuta 2019) oli japanilainen mäkihyppääjä ja olympiamitalisti.
Konno osallistui talviolympialaisiin Grenoblessa 1968 ja Sapporossa 1972. Grenoblessa hän oli suurmäessä 20:s ja normaalimäessä 24:s. Sapporossa hän saavutti hopeaa Japanin kolmoisvoittoon päättyneessä normaalimäen kilpailussa ja oli 12:s suurmäessä.
Konno kuoli 75-vuotiaana 5. syyskuuta 2019.
Soutu kesäolympialaisissa 1952 – miesten perämiehellinen nelonen

Helsingin olympiakisojen soudun perämiehelliseen neloseen osallistui 17 venekuntaa. Kilpailut suoritettiin 20.–23. heinäkuuta Meilahden väliaikaisella soutustadionilla. 
Alkuerät.
Jokaisesta erästä kaksi nopeinta välieriin, muut 1.keräilyeriin.
1.erä
2.erä
3.erä
4.erä
Ensimmäiset keräilyerät.
Erien voittajat 2.keräilyeriin. Muiden kilpailu päättyy.
1.erä
2.erä
3.erä
Välierät.
Kummankin erän voittaja loppukilpailuun, muut 2.keräilyeriin.
1.erä
2.erä
Toiset keräilyerät.
Erien voittajat loppukilpailuun.
1.erä
2.erä
3.erä
Be My Wife (kappale)

Be My Wife on brittimuusikko David Bowien kappale ja single vuonna 1977 julkaistulta albumilta "Low". Single ei saavuttanut listasijoitusta Britanniassa ja Yhdysvalloissa.
Kappale oli Bowien vetoomus hänen vaimolleen Angie Bowielle pelastaa heidän vaikeuksiin ajautunut avioliittonsa. Bowie sanoi vuonna 1978, että sanoitus oli ”aidosti tuskainen”. Suhde päättyi lopulta eroon vuonna 1980. 
Bowie on sanonut kappaleessa olevan vaikutteita Syd Barrettilta, jonka hän on kertonut olleen merkittävä esikuva hänelle ja Marc Bolanille: ”Se, ettei hän laulanut amerikkalaisella aksentilla, oli todella tärkeää. ’Mahtavaa, rock’n’rollia voi tehdä brittienglannilla’.”
Kappaleesta kuvattiin Stanley Dorfmanin ohjaama video, joka oli Bowien ensimmäinen varsinainen promovideo sitten vuoden 1973 ”Life on Mars?” -filmin. Videolla Bowie esiintyy yksin soittaen Fender Stratocaster -kitaraa.
Kappaleet.
A-puoli
B-puoli
VK (sosiaalinen verkosto)

VK (aiemmin VKontakte, , ) on sosiaalinen verkkosivusto. Sivusto on suosittu etenkin Itä-Euroopan maissa, ja on suosituin sosiaalinen sivusto Venäjällä ja Valko-Venäjällä. Ukrainassa se oli suosituin vuoteen 2017 asti. Vuonna 2006 Pavel Durovin ja hänen kahden ystävänsä perustama sivusto on kerännyt vuoden 2013 huhtikuuhun mennessä yli 200 miljoonaa käyttäjää. Sivusto on käännetty yli 60 eri kielelle mukaan lukien suomeksi. Internetsivujen käyntitilastoja ylläpitävän alexa.comin mukaan Vkontakte on eniten avattujen sivujen listassa sijalla 36. Kotipaikka on Pietari.
Sivuston ulkoasu.
Vkontaktea voidaan pitää Facebookin kopiona, mutta myös hyvänä kilpailijana. Vkontakte muistuttaa paljon kilpailijaansa, mutta siinä on myös eroja ja lukuisia ominaisuuksia joita Facebookissa ei ole.
Kohuja.
VK:n toimitusjohtaja Durov joutui eroamaan huhtikuussa 2014. Durov oli jättänyt erohakemuksensa, kun Venäjän federaation turvallisuuspalvelu FSB oli ryhtynyt painostamaan häntä ja yhtiön muita työntekijöitä luopumaan yhtiön ulkomaalaisten (ei-venäläisten) asiakkaiden henkilötietojen luottamuksellisuudesta. Toimitusjohtaja oli aiemmin kieltäytynyt, yhtiön tekemien kansainvälisten sopimusten, käyttäjäehtojen ja asiakasmaidensa lainsäädännön mukaisesti, antamasta Ukrainan puolesta VK:ssa kampanjoineiden käyttäjien henkilötietoja. Samoin hän oli kieltäytynyt sulkemasta venäläisen oppositioedustajan korruption vastaista sivustoa palvelussa.
FSB oli vaatinut muiden maiden käyttäjien henkilötietoja Krimin niemimaan Venäjään liittämisen ja Venäjän laajempien informaatiosotatoimien aikana keväällä 2014.
Vuonna 2014 VK vallattiin Venäjän valtionjohdon läheisille tahoille ja Durovit vetäytyivät VK:sta. Durovit ovat sittemmin julkaisseet turvallisempana mobiilina viestintäkanavana markkinoimansa Telegramin.
Toukokuussa 2017 Ukraina ilmoitti estävänsä pääsyn VK:hon ja muutamalle muulle venäläiselle verkkosivustolle. VK:lla oli Ukrainassa tuolloin 16 miljoonaa käyttäjää päivittäin, ja se oli maan toiseksi suosituin sivusto.
Kizljarin piiri

Kizljarin piiri (; avaariksi Гъизляр район, "Gisljar raion") on kunnallinen itsehallintoalue Dagestanin tasavallassa Venäjällä. Vuonna 1929 perustetun piirin pinta-ala on 3047,4 neliökilometriä. Asukkaita on 66 000 henkeä (vuonna 2010).
Kizljarin piiri sijaitsee Dagestanin pohjoisosassa Kaspianmeren alavalla ranta-alueella. Se rajoittuu pohjoisessa Tarumovkan ja etelässä Babajurtin piireihin sekä lännessä Tšetšeniaan. Etelärajalla virtaa Terekjoki.
Piiriin kuuluu 22 maalaiskuntaa: Averjanovka, Aleksandrijskaja, Bolšaja Areševka, Bolšebredihinskoje, Bolšezadojevskoje, Brjansk, Jasnaja Poljana, Južnoje, Kardonovka, Kizljarski (keskuspaikka Jubileinoje), Kosjakino, Krainovka, Krasnoarmeiski (Imeni Ždanova), Malaja Areševka, Novaja Serebrjakovka, Novokohanovskoje, Novyi Birjuzjak, Oguzer, Tšernjajevka, Tsvetkovka, Tušilovka ja Vperjod. Hallinnollinen keskus on Kizljarin kaupunki, joka ei kuulu piirin yhteyteen, vaan muodostaa erillisen kaupunkipiirikunnan. Asutuskeskuksia on yhteensä 83. Vuoden 2002 väestönlaskennan mukaan 39,7 % piirin asukkaista on avaareja, 19 % venäläisiä, 16 % dargeja, 6,5 % nogaita, 3,7 % lezgejä, 3,6 % lakeja, 2,6 % azereja, 1,5 % kumykkeja, 1,5 % rutuleja ja 1,4 % tabasaraneja. Kaupunkiväestöä ei ole.
Seudun pääelinkeino on maatalous, joka on erikoistunut viljan ja rehukasvien viljelyyn sekä maidon ja lihan tuotantoon. Teollisuus valmistaa säilykkeitä ja brandya.
Piirissä toimii 10 lastentarhaa, 55 koulua sekä ammattikoulu. Kulttuurilaitoksia ovat kaksi taidekoulua, kulttuuri- ja vapaa-ajankeskus, kylien kerhotalot, kirjastolaitos ja kotiseutumuseo.
Nähtävyyksiä ovat 100–200-luvun asuinpaikka Nekrasovkan kylän lähellä, 1500-luvun kasakkalinnoitus Aleksandrijskajan ja Krainovkan kylien välillä, kalankasvatusta varten luodut Arakumskije-järvet, Agrahanski-lahti sekä Kaspianmeren ranta Tušilovkan ja Staryi Terekin välillä. Kardonovkan kylässä on kuumia lähteitä.
Paikallislehtinä ilmestyvät venäjänkieliset "Kizljarskaja pravda", "Delovoi Kizljar" ja "Stepnyje vesti".
Marc Bartra

Marc Bartra Aregall (s. 15. tammikuuta 1991 Sant Jaume Dels Domenys, Tarragonan maakunta, Espanja) on espanjalainen jalkapalloilija, joka edustaa La Ligan Betisiä.
Bartra on Barcelonan kasvatti. Hän liittyi seuran junioreihin vuonna 2002 pelattuaan sitä ennen yhden kauden paikallisvastustaja Espanyolissa. Käytyään läpi seuran juniori-ikäluokat hän siirtyi kauden 2009–2010 aikana B-joukkueeseen, jota hän oli kauden päätteeksi nostamassa Espanjan toiseksi korkeimmalle sarjatasolle Segunda Divisióniin. Edustusjoukkueessa ja korkeimmalla sarjatasolla Primera Divisiónissa hän debytoi 14. helmikuuta 2010 ottelussa Atléticoa vastaan.
Bartra on pelannut Espanjan nuorisomaajoukkueissa, Espanjan A-maajoukkueessa sekä alueellisessa Katalonian maajoukkueessa. Hän oli mukana vuoden 2010 alle 19-vuotiaiden EM-kilpailuissa, jossa Espanja sijoittui hopealle, sekä vuoden 2013 alle 21-vuotiaiden EM-kilpailuissa, joissa Espanja saavutti kultaa. Espanjan A-maajoukkueessa Bartra debytoi 16. marraskuuta 2013 ystävyysottelussa Päiväntasaajan Guineaa vastaan. Hänet valittiin Espanjan joukkueeseen EM-kilpailuihin 2016, mutta jäi turnauksessa ilman peliaikaa. Hän on pelannut Espanjan maajoukkueessa viimeksi 11. lokakuuta 2018 ystävyysottelussa Walesia vastaan, jossa hän teki myös ensimmäisen maajoukkuemaalinsa.
Bea (elokuva)

Bea () on vuonna 2004 ensi-iltansa saanut norjalainen draamaelokuva, jonka on ohjannut Petter Næss.
Juoni.
16-vuotias Bea on kaveripiirinsä ainoa, joka on yhä neitsyt. Hän on ihastunut koulun suosituimpaan poikaan Danieliin, joka tuntuu olevan kiinnostunut Beasta. Bean kaverit kuitenkin varoittavat häntä menettämästä neitsyyttään Danielille, sillä ensimmäinen kerta on lähes poikkeuksetta fiasko. Bean täytyy hankkia ensimmäisen seksikokemuksensa muualta. Lopulta Bean kaveri Mia keksii ongelmaan ratkaisuksi 19-vuotiaan Andersin.
Ingrid Alexandra (Norjan prinsessa)

Ingrid Alexandra (s. 21. tammikuuta 2004 Oslo, Norja), Norjan prinsessa, on Norjan kruununprinssin Haakonin ja Mette-Maritin ensimmäinen lapsi. Hän on Norjan kruununperimysjärjestyksessä toisena isänsä jälkeen. Hänellä on velipuoli Marius ja nuorempi veli, prinssi Sverre Magnus (s. 2005).
Noustessaan valtaistuimelle Ingrid Alexandrasta on tarkoitus tulla Norjan ensimmäinen naispuolinen hallitsija sitten Margareeta I:n, joka hallitsi Kalmarin unionia vuosina 1387–1412.
Syntymä ja kaste.
Ingrid Alexandra syntyi Oslon yliopistollisessa sairaalassa vuonna 2004.
Prinsessan ristiäiset järjestettiin 17. huhtikuuta kuninkaallisen palatsin kappelissa, jossa tapahtuman toimitti Oslon piispa, Gunnar Stålsett. Hänen kummeinaan toimivat Espanjan kuningas Felipe VI, Tanskan kruununprinssi Frederik, Ruotsin kruununprinsessa Victoria, hänen isoäitinsä Marit Tjessem ja hänen tätinsä Märtha Louise.
Koulutus ja kuninkaalliset velvollisuudet.
Vuonna 2010 Ingrid Alexandra aloitti peruskoulun Jansløkkan ala-asteella, mutta vaihtoi koulua pariin otteeseen. Vuonna 2020 hän aloitti Elvebakkenin lukiossa Oslossa.
Prinsessan konfirmaatio tapahtui 31. elokuuta 2019 palatsin kappelissa Oslon piispan Kari Veitebergin johtamana.
Ingrid Alexandran ensimmäinen edustustehtävä oli vuonna 2009, jolloin hän yhdessä isänsä kanssa tapasi nuoria ympäristöaktivisteja maailman ympäristöpäivänä. Samassa yhteydessä kuninkaan linnan edustalla pidettiin aiheeseen liittyvä lasten paraati.
Päivää ennen 18. syntymäpäiväänsä prinsessa kävi isänsä tavoin virallisesti tutustumassa Norjan suurkäräjiin, korkeimpaan oikeuteen ja pääministerin virastoon. 
Tammikuussa 2024 Ingrid Alexandra aloitti vuoden kestävän asepalveluksen.
Panaman konsuli

Panaman konsuli on Juha ”Watt” Vainion säveltämä, sanoittama ja esittämä kappale vuodelta 1980. Kappale julkaistiin singlen ”Vain sorsa lentää pohjoiseen” b-puolella samana vuonna ja vuotta myöhemmin albumilla "Albatrossi ja sorsa". Kappaleen on sovittanut Markku Johansson. Musiikkityyliltään ”Panaman konsuli” on samba.
Kappaleen tarina.
Kappaleen sanoitukset viittaavat alkoholinkäytön aikaansaamaan arvostelukyvyn puutteeseen. Laulussa kerrotaan erilaisista alkoholin liiallisen käytön aikaansaamista harhanäyistä. Laulun kertojan näyt ovat hyvin mielikuvituksellisia: hän kertoo olleensa Panaman konsuli Piirto, liikennelentäjä Viima, fregatin kapteeni Jetson ja öljystä rikas Abdullah. Kappaleen tekstiä pidetään yhtenä Vainion parhaimmista.
Äänitys.
”Panaman konsuli” äänitettiin Helsingin Takomo-studioilla keväällä 1980. Sen äänitti Jukka Teittinen ja tuotti Jaakko Salo. Mukana olivat seuraavat muusikot: 
Julkaisut.
Delta julkaisi ”Panaman konsulin” singlen ”Vain sorsa lentää pohjoiseen” b-puolella vuonna 1980. Vuonna 1981 se julkaistiin Vainion albumilla "Albatrossi ja sorsa". Lisäksi kappale on julkaistu Vainion kokoelmilla "20 suosikkia – Käyn ahon laitaa", "Legendan laulut – Kaikki levytykset 1963–1990" ja "Legendan laulut – 48 mestariteosta". Myöhemmin kappaleen on levyttänyt Vesa-Matti Loiri, jonka versio on hänen albumillaan "Ystävän laulut".
Vainio käytti kappaleen melodiaa myöhemmin Valintatalon kassissa -mainoskappaleessaan vuonna 1982. Se on eräs tunnetuimmista televisiomainoslauluista, ja sen tunnetuin lause on ”Valintatalon kassissa on talous vatupassissa”. Vainion poika Ilkka Vainio sanoi lauseen kuultuaan: ”Kukaan muu ei noin älytöntä ois voinu keksii.”
William Smith (merikapteeni)

William Smith (1790 Blyth, Englanti – 1847) oli englantilainen merikapteeni, joka löysi Etelämantereen lähellä olevan saariston Eteläiset Shetlandsaaret.
Smithin mukaan on nimetty Eteläisiin Shetlandsaariin kuuluvat Smithinsaari, Cape Smith ja Williams Point.
Felix Schoft

Felix Schoft (s. 6. heinäkuuta 1990) on saksalainen mäkihyppääjä. Hän edustaa seuratasolla SC Partenkircheniä ja kilpailee Fischerin valmistamilla suksilla.
Schoft on osallistunut mäkihypyn maailmancupin kilpailuihin vuodesta 2007 lähtien. Hänen paras maailmancupsijoituksensa on 17. sija Stadio del Trampolinolla Italian Pragelatossa järjestetyssä kilpailussa joulukuussa 2008. Junioreiden MM-kilpailuissa hän on saanut joukkuekilpailussa kultaa 2008 sekä hopeaa 2009 ja 2010.
555 (suuntanumero)

555 on kuvitteellisten puhelinnumeroiden alkuosa (puhelinkeskuksen numero), jota on käytetty hyvin laajasti useissa yhdysvaltalaisissa elokuvissa ja televisiosarjoissa.
Puhelinyhtiöt ryhtyivät suosittelemaan 1960-luvulla televisio- ja elokuvaväelle, että ne käyttäisivät kuvitteellisia 555-alkuisia puhelinnumeroita kohtauksissa, joissa näyttelijä valitsee numeroa. Yksi ensimmäisistä elokuvista jossa sitä käytettiin, oli tieteiselokuva "Pakokauhua vuonna nolla" (1962), jossa valitaan numero 555-2106. Yksi suosituimmista numeroista on 555-2368, joka on ollut ainakin kymmenessä elokuvassa tai TV-sarjan jaksossa.
Kaikki 555-alkuiset numerot Yhdysvalloissa eivät kuitenkaan ole kuvitteellisia, esimerkiksi 1 (Yhdysvallat)-XXX-555-1212 ohjautuu "XXX"-alueen numerotiedusteluun.
Streets of Rage

Streets of Rage on Segan kehittämä ja julkaisema beat ’em up -peli, joka on julkaistu vuonna Sega Mega Drivelle.
Juoni.
Alkutilanne.
Elämää kuhiseva suurkaupunki on suistunut pahan rikollisorganisaation kynsiin. Kaupungissa rehottava korruptio, ja kaduilla tapahtuva väkivalta ovat muokanneet kaupungista turvattoman paikan elää.
Kolme korruptoituneista poliisivoimista eronnutta konstaapeliä, Adam Hunter (pelin suomenkielisessä ohjeessa Antti Hurme), Axel Stone (Akseli Kivi) ja Blaze Fielding (Pekka Peltonen) päättävät asettua vastarintaan, ja puhdistaa omin käsin kaupungin kadut rikollisista.
Pelattavuus.
Pelissä ohjaillaan yhtä kolmesta pelaajan valitsemasta sankarista kahdeksan toiminnantäytteisen tason läpi. Pelaajalla on käytössään beat 'em up -tyyliin erilaisia fyysisiä iskuja ja liikkeitä, joilla tämä voi kukistaa vastaantulevat viholliset. Tasojen varrella pelaaja voi myös käyttää poimimiaan aseita, kuten lasipulloja ja pesäpallomailoja, tai kerätä esim. energiaa antavia ruokia (omena/pihvi), tai lisäpisteitä (rahapussi/kultaharkko).
Pelaaja voi myös kutsua avukseen poliisin tukijoukot, jotka tuhoavat kaikki ruudussa sillä hetkellä olevat viholliset. Tätä erikoisiskua voi kuitenkin käyttää vain rajoitetusti.
Peliä voi myös pelata kaksinpelinä, jolloin käytössä on kaksi pelin kolmesta sankarista.
Tasot.
Peli koostuu kahdeksasta pitkästä tasosta: kävelykatu, slummikatu, merenranta, silta, laiva, tehdas, tavarahissi ja rikollisorganisaation päämaja. Jokaisen tason lopussa pelaaja kohtaa loppuvastuksen, joka on tavallisia vihollisia voimakkaampi. Joissain kentissä on loppuvastuksen lisäksi myös välivastus. Kahden pelaajan pelissä loppuvastuksiakin on kaksi.
Lopputilanne.
Pelillä on kaksi erilaista lopetusta: hyvä ja paha lopetus. 
Hyvässä lopetuksessa pelaaja/pelaajat kukistavat rikollisliigan johtaja Mr. X:än, ja palauttavat kaupungin jälleen kukoistukseensa.
Pahan lopetuksen voi saada ainoastaan kaksinpelissä. Kun pelaajat saapuvat viimeisen loppuvastuksen, Mr. X:än luo, tämä kysyy, haluavatko sankarit liittyä hänen puolelleen. Pelaajien antaessa eri vastaukset Mr. X käskee heidän taistella kuolemaan saakka. Jos pahisten puolelle liittymässä ollut pelaaja voittaa, Mr. X kysyy tätä puolelleen vielä kerran. Pelaajan kieltäydyttyä taistelu alkaa, ja Mr. X:än kukistuttua pelaajasta tulee rikollisliigan johtaja.
Jos pelaaja/pelaajat vastaavat haluavansa liittyä Mr. X:än joukkoihin, tämä pudottaa heidät takaisin tasolle 6.
Musiikki.
Pelisarjaa on kiitelty erityisesti sen dance-, house-, tekno- ja hip-hop -musiikkityylejä mukailevasta soundtrackista, jonka on säveltänyt japanilainen videopelisäveltäjä Yuzo Koshiro. Pelin musiikki sävellettiin jo siihen aikaan vanhentuneella ohjelmistolla, mutta sitä pidetään edelleen yhtenä Sega-kirjaston parhaimmista. 
Kaikki kolmiosaisen pelisarjan musiikki on julkaistu kolmella CD-levyllä. Sarjan toisen ja kolmannen osan säveltämiseen osallistui Koshiron lisäksi myös Motohiro Kawashima.
Oslon pörssi

Oslon pörssi () on Oslossa sijaitseva pörssi, joka tarjoaa Norjan tärkeimpänä kauppapaikkana norjalaisten yritysten osakkeita. 
Helmikuussa 2019 Nasdaq ja Euronext tekivät ostotarjouksen Oslon pörssistä. Saman vuoden kesäkuussa Euronext osti Oslon pörssin.
Historia.
Oslon pörssi aloitti vuonna 1819 nimellä Christianian pörssi. Alkuun pörssissä ei ollut organisoitua listausta tai osakevaihtoa. Pörssi tarjosi tapaamispaikan investoijille, jossa huutokaupata laivoja, osuuksia laivoista, raaka-aineita sekä ulkomaanvaluuttaa. Uusi pörssitalo valmistui vuonna 1829. Rakennus toimi myös Christianian kaupunginvaltuuston kokoontumispaikkana vuoteen 1880 saakka. Kaupankäynti osakkeilla ja joukkovelkakirjoja alkoi 1. maaliskuuta 1881.
Pörssirakennusta laajennettiin vuosina 1901–1911. Rakennuksen merkitys kansallisena monumenttina tunnustettiin ja se tuli suojelun piiriin 1927.
Sähköistys.
Vuonna 1988 pörssi esitteli sähköisen kaupankäynnin tukisysteemin ja korvasi vanhan huutokauppamallin koko päivän kestävällä jatkuvalla listattujen osuuksien kaupankäynnillä. Kaupankäynti tuli täysin sähköiseksi vuonna 1999.
Myynti.
Pörssi myytiin vuonna 2001 Oslo Børs VPS Holding ASA:lle.
Oslon pörssin OSEBX- ja OBX-osakeindeksit.
Oslon pörssin osakkeiden kehitystä kuvaava pääindeksi on noin 50–60 keskeisen osakkeen yhdessä muodostama OSEBX (Oslo Børs Benchmark Index; Oslo Børs Hovedindeks). Indeksi esiteltiin vuonna 2001. Indeksissä mukana olevien yhtiöiden lista päivitetään vuosittain kahdesti, toukokuussa ja marraskuussa.
Toinen keskeisistä Oslon pörssin indekseistä on vuonna 1986 käyttöön otettu OBX-indeksi. Tämä käsittää 25 Oslo Børsin eniten vaihdettua osaketta. Indeksiin kuuluvat osakkeet määritetään kahdesti vuodessa edeltävän kuuden kuukauden kaupankäynnin pohjalta. Enimmäisosuutta rajoitetaan kuitenkin UCITS III -säädösten mukaisesti ja ETA-alueen ulkopuolisten yritysten osakkeiden osuus voi OBX-indeksissä olla enintään 10 prosenttia. Muutokset astuvat voimaan kesäkuussa ja joulukuussa.
Niko Kivelä

Niko Tuomas Kivelä (s. 23. heinäkuuta 1979 Seinäjoki) on suomalainen stand up -koomikko.
Kivelä varttui Kasperin kaupunginosassa Seinäjoella. Esiintymisen Kivelä aloitti 11-vuotiaana seinäjokelaisyhtye Dollarihymyssä. Stand up -koomikkona hän on toiminut vuodesta 2001 lähtien ja ääninäyttelijänä vuodesta 2008 lähtien.
Vuosina 2005–2006 hän toimi juontajana Kiss FM -radiokanavalla. The Voicen juontajana hän toimi vuosina 2006–2007 sekä kanavan aamushow-tuottajana vuosina 2007–2008. Kivelä toimi myös samaisen radiokanavan aamuohjelman, Heräämön, juontajana lokakuusta 2011 lokakuuhun 2012 saakka. Hän juonsi vuoden 2014 Emma-gaalan.
Yksityiselämä.
Kivelä asuu Helsingissä. Hän oli kihloissa radiojuontaja Anni Hautalan kanssa vuosina 2018–2019. Kivelällä on poika 17 vuotta kestäneestä suhteestaan, joka päättyi avioeroon keväällä 2014.
Sattuma korjaa satoa

Sattuma korjaa satoa ("Random Harvest") on Mervyn LeRoyn ohjaama yhdysvaltalainen elokuva vuodelta 1942. "Sattuma korjaa satoa" oli Oscar-ehdokkaana seitsemässä eri kategoriassa, mutta jäi ilman palkintoja.
Juoni.
Elokuvan päähenkilönä on lontoolaisessa parantolassa toipuva ”John Smith” (Ronald Colman), joka sotapsykoosin seurauksena on menettänyt muistinsa. John poistuu sairaalasta ja tutustuu Paulaan (Greer Garson), johon hän rakastuu ja pari päätyy naimisiin. Kolme vuotta myöhemmin John joutuu auton yliajamaksi, ja iskun seurauksena hän muistaa oikean henkilöllisyytensä Charles Rainierina, mutta samalla hän on unohtanut kaiken välillä tapahtuneen, mukaan lukien avioliittonsa. Paula ei kerro avioliitosta Charlesille, koska psykiatrin (Philip Dorn) mukaan se saattaisi järkyttää häntä. Sen sijaan hän hankkii itselleen työpaikan Charlesin sihteerinä tämän perheyrityksessä.
Dawandeh

Dawandeh tai Davandeh () on iranilainen elokuva vuodelta 1985. Se kertoo nuoresta pojasta, Amirosta (Majid Niroumand), joka asuu yksin Persianlahden rannalla. Hän elää tekemällä satunnaisia töitä, keräämällä kaatopaikalta roskia ja rannalta tyhjiä pulloja, joita ohikulkevat ristelyalukset jättävät jälkeensä. Amiro on kiinnostunut lentokentän lentokoneista, ja koristelee huoneensa aikakausilehdistä saamillaan lentokoneiden kuvilla. Häntä kiinnostaa myös mihin tankkerit kulkevat, ja tekee koulussa parhaansa saadakseen selville sen. Elokuvan nimi tulee Amiron ja hänen ystäviensä kilpailusta jossa he yrittävät juosta asemalta lähtevän junan perässä ja koskettaa sitä.
Elokuvaa on verrattu François Truffaut’n elokuvaan 400 kepposta.
Näyttelijät.
Lähde:
Chelsea Girls

Chelsea Girls on Andy Warholin ohjaama elokuva vuodelta 1966. Se oli ensimmäisiä 1960-luvun underground-elokuvia joka sai myös suuren yleisön suosiota.
Hasse Börjes

Hasse Börjes (s. 25. tammikuuta 1948 Rättvik) on ruotsalainen entinen pikaluistelija ja olympiamitalisti. Hän edusti seuratasolla IFK Rättvikiä. 
Börjes paransi 500 metrin luistelun maailmanennätystä kolmesti vuonna 1970, viimeisimpänä 8. maaliskuuta ajan 38,46 sekuntia, joka kesti maailmanennätyksenä yli vuoden, kunnes Erhard Keller rikkoi sen maaliskuussa 1971. Börjes sai samalla matkalla hopeaa Sapporon olympialaisissa 1972. Hän sivusi 500 metrin maailmanennätystä vielä samana vuonna luisteltuaan matkan ajassa 38,0.
Ennätykset.
"Lähde: Sports-Reference"
Sankaritekojen mies

Sankaritekojen mies ("The Pride of the Yankees") on Sam Woodin ohjaama yhdysvaltalainen elokuva vuodelta 1942. Elokuva perustuu ALS-tautiin sairastuneen baseballpelaaja Lou Gehrigin elämään. Gehrigin roolin elokuvassa näyttelee Gary Cooper. "Sankaritekojen mies" oli Oscar-ehdokkaana yhdessätoista eri sarjassa ja sai palkinnon parhaasta leikkauksesta.
"The New York Timesin" kriitikot valitsivat "Sankaritekojen miehen" vuonna 2004 yhdeksi kaikkien aikojen tuhannesta parhaasta elokuvasta maailmassa.
Arviot.
Matti Rämö kirjoittaa arviossaan, että elokuva on oman aikansa fanimuotokuva, jossa itse urheilu jää sankaripalvonnan varjoon. Woodin ohjauksessa Cooperista tulee aikuista lasta muistuttava myötäilijä. Hahmoa kuvataan sinnikkyyden perikuvana ja täydellisenä ihmisenä. Vasta uran lopulla hahmossa alkaa näkyä inhimillisiä piirteitä.
Bryssel-Halle-Vilvoorde

Bryssel-Halle-Vilvoorde (BHV) on hallinto- ja äänestysalue Belgiassa. BHV poikkeaa muista vastaavista alueista siten, että se ei noudata kielirajoja. Halle ja Vilvoorde ovat hollanninkielisiä, ja Bryssel on kaksikielinen alue. Hollanninkieliset flaamit haluavat erottaa Hallen ja Vilvoorden BHV:stä, ja ranskankieliset vallonit taas vastustavat erottamista.
Kunnat.
Brysselin kunnat.
Lähde:
Vitun neljätoista

Vitun neljätoista ("Fjorton suger") on vuonna 2004 ensi-iltansa saanut ruotsalainen nuorten draamaelokuva. Elokuvan ovat ohjanneet Emil Larsson, Filippa Freijd, Henrik Norrthon ja Martin Jern.
Juoni.
14-vuotias Emma kutsutaan isoveljensä kavereiden bileisiin, joissa Emma juo liikaa, sammuu ja joutuu raiskatuksi.
Terrorin ja kauhun syksy

Terrorin ja kauhun syksy () on saksalainen elokuva vuodelta 1978. Se on episodielokuva, joka yhdistää dokumenttiaineistoa perinteiseen elokuvalliseen kerrontaan, ja kuvaa syksyä 1977, jolloin Länsi-Saksa oli terroristien kynsissä. Eri episodeilla on eri ohjaajat. Tekijöiden joukossa on saksalaisen elokuvan kärkinimiä kuten Rainer Werner Fassbinder.
Kymmenestä suomalaisesta ensi-iltakriitikosta kaksi antoi elokuvalle kolme tähteä, yksi kaksi tähteä ja kolme yhden tähden, keskiarvona 2,00 tähteä neljästä.
Ruokokynä

Ruokokynä on vanha kirjoitusvälinetyyppi. Ruokokynät leikataan ruo'on korresta tai bambun pätkästä. Muinaisesta Egyptistä on löytynyt ruokokyniä, joissa usein on halkaistu kärki. Vanhimmat ovat neljänneltä vuosisadalta eaa. Niitä käytettiin papyrukselle kirjoittamiseen ja ne olivat yleisimpiä kirjoitusvälineitä Uuden testamentin kirjoittamisen aikoihin.
Ruokokynät ovat jäykempiä kuin sulkakynät eikä niiden kärki ole yhtä kestävä. Tästä syystä ne korvautuivat myöhemmin sulkakynillä. Ruokokynillä saadaan kuitenkin aikaan voimakkaita viivoja ja siksi niitä käytetään vielä kalligrafiassa.
M. G. Ramachandran

Marudhur Gopalan Ramachandran (; 17. tammikuuta 1917 Nawalapitiya, Brittiläinen Ceylon – 24. joulukuuta 1987 Madras, Intia), tunnetaan myös nimikirjaimilla MGR, oli intialainen tamilielokuvien näyttelijä ja tuottaja sekä poliitikko. Ramachandran syntyi Brittiläisessä Ceylonissa, nykyisessä Sri Lankassa. Hän näytteli lukuisissa elokuvissa ja ohjasi itse neljä elokuvaa.
Ramachandran perusti All India Anna Dravida Munnetra Kazhagam -puolueen vuonna 1972. Hän toimi Tamil Nadun osavaltion pääministerinä kesäkuusta 1977 helmikuuhun 1980 ja uudestaan kesäkuusta 1980 kuolemaansa saakka.
Poliitikkona Ramachandran oli omavaltaisuudestaan huolimatta kansan suosiossa. Hänen kuolemansa joulukuussa 1987 aiheutti Tamil Nadussa laajoja levottomuuksia, joissa 30 ihmistä teki itsemurhan ja osa teki tonsuurin päähän. Hautajaissaattoa seuraamassa arvioitiin olleen miljoona ihmistä.
Dona Flor ja hänen kaksi aviomiestään

Dona Flor ja hänen kaksi aviomiestään on brasilialainen komediaelokuva vuodelta 1976. Se perustuu Jorge Amadon samannimiseen romaaniin. Elokuva kertoo Dona Florista, jonka ensimmäinen aviomies oli vastuuton ja kuoli. Toinen aviomies on tylsä, mutta ensimmäisen aviomiehen haamu tulee kummittelemaan.
Nimiosaa näyttelee Brasilian tuon ajan "telenovela"-tähti Sônia Braga ja hänen kuollutta aviomiestään Vadinhoa José Wilker. Elokuvan musiikkina kuullaan erilaisia laulettuja ja instrumentaalisia katkelmia Chico Buarquen kappaleesta ”O Que Sera”.
Elokuva sai ensi-iltansa Suomessa joulukuussa 1981, viisi vuotta valmistumisena jälkeen. "Helsingin Sanomissa" Helena Ylänen kutsui elokuvaa seksikomediaksi, jossa on itua. ”"Dona Florissa" on runsaasti huumorin läpi nähtyä arjen eksotiikkaa ja tropiikin ihmisten erilaista elämisen rytmiä, jota seuraa mielikseen ja kiinnostuneena.”
Elokuvasta on tehty uusi versio 2017
Abyei

Abyei on alue Sudanin ja Etelä-Sudanin välisellä rajaseudulla. Siellä on runsaita öljyesiintymiä.
Vuoden 2005 rauhansopimuksessa, joka päätti Sudanin sisällissodan sovittiin, että mikäli Etelä-Sudan itsenäistyy järjestetään Abyein alueella oma kansanäänestys siitä, kumpaan valtioon se haluaa kuulua.Etelä-Sudanin äänestettyä itsenäistymisestään vuoden 2011 tammikuussa Abyein alueen oli tarkoitus äänestää myöhemmin samana vuonna siitä, jääkö alue osaksi Sudania vai liittyykö Etelä-Sudaniin. Sudan kuitenkin miehitti alueen toukokuussa 2011 ja ilmoitti, ettei hyväksy Etelä-Sudanin itsenäistymistä, mikäli se yrittää liittää Abyein itseensä. Alueelta arvioitiin paenneen konfliktin seurauksena jopa 150 000 ihmistä. Toukokuussa 2012 Sudan veti joukkonsa alueelta osana YK:n turvallisuusneuvoston vaatimusta alueen demilitarisoimiseksi. Etelä-Sudan veti joukkonsa alueelta kaksi viikkoa aiemmin turvallisuusneuvoston asettaman aikataulun takarajan puitteissa. Tuolloin YK:lla oli alueella 4000 rauhanturvaajaa. YK:lla toimii alueella rauhanturvaoperaatio UNISFA (United Nations Interim Security Force for Abyei).
Lokakuussa 2013 ngok dinka -kansa, jolla on vahva yhteys Etelä-Sudanin dinkoihin, järjesti kansanäänestyksen, jossa liittyminen Etelä-Sudaniin sai ylivoimaisen kannatuksen. Al Jazeeran mukaan äänestämässä kävi 63 433 henkeä, joista vain 12 äänesti vastaan. Alueella elävät misseriya -paimentolaiset eivät kuitenkaan osallistuneet äänestykseen eikä mikään taho, ei edes Etelä-Sudan, ole tunnustanut Abyein kansanäänestystä.
Väkivalta on kiihtynyt alueella viime vuosina, vuoden 2022 alkupuolella se yli kolminkertaistui edelliseen vuoteen verrattuna. Taustalla olivat erityisesti misseriya- ja ngok dinka -militioiden väliset yhteenotot, joista kärsivät erityisesti ngok dinkoihin kuuluneet siviilit. Lisäksi ngok dinkojen ja eteläsudanilaisten twic dinkojen välillä oli yhteenottoja. Kun aikavälillä 16.10.2020–15.4.2021 kuoli viisi ja loukkaantui 11 siviiliä ja ajanjaksolla 16.4.2021–15.10.2021 kuoli 17 ja loukkaantui 27 siviiliä menehtyi 16.10.2021–15.4.2022 välisenä aikana arviolta 52 siviiliä erilaisissa välikohtauksissa.
Väestö.
Suurin osa alueen pysyvästä väestöstä kuuluu ngok dinka -yhteisöön. Pääosa näistä tuki etelän kapinallisia sisällissodassa Sudanin keskushallintoa vastaan. Noin kuusi kuukautta vuodesta alueella asuu myös noin 150 000 misseriya-yhteisöön kuuluvaa paimentolaista. Näiden edustajia oli edellä mainitussa sisällissodassa taistelemassa keskushallinnon puolesta.
Radiomäen urheilukenttä

Radiomäen urheilukenttä, varsinaiselta Lahden kaupungin käyttämältä nimeltään "Radiomäen yleisurheilukenttä", on Lahden Radiomäellä sijaitseva urheilukenttä. Sen hallinto kuuluu Lahden kaupungin sivistystoimialan liikuntapalveluihin.
Historia.
Kenttä avattiin käyttöön vuonna 1922. Radiomäki toimi aluksi porvariväestön urheilupaikkana. Ensimmäiset suuret kilpailut kentällä järjestettiin vuonna 1924, jolloin kentällä järjestettiin Kalevan kisat. Kenttää käyttivät hyväkseen yleisurheilijat, pesäpalloilijat sekä luistelijat. Myös jalkapallojoukkue Pallo-Miehet käytti kenttää peleissään. Vuonna 1956 Radiomäen kentällä järjestettiin toisen kerran Kalevan kisat.
Hip hei hutsu!

Hip hei hutsu! () on vuonna 2004 ensi-iltansa saanut ruotsalainen draamaelokuva, jonka on ohjannut Teresa Fabik. Elokuva tunnetaan englanninkielisissä maissa nimellä "The Ketchup Effect".
Juoni.
Sofie, Emma ja Amanda ovat juuri aloittaneet yläasteen. He iskevät heti silmänsä Mouseen, Jensiin ja Sebbeen. Sofie ja hänen kaverinsa menevät Mousen kaverin järjestämiin bileisiin, joissa Sofie suutelee myös kännissä olevaa Sebbeä, juo liikaa ja sammuu. Mouse käyttää tilaisuutta hyväkseen ja ottaa Sofiesta valokuvia riisuttuaan hänet. Kuvat päätyvät sekä kouluun kaikkien nähtäväksi että Sofien isän lokeroon, ja Sofie leimataan huoraksi. Hän alkaa nopeasti menettämään jokaisen kaverinsa ja hänellä on enää Sebbe, joka lohduttaa Sofieta. Sofie kuulee uusien bileiden olevan kyhäillä ja menee paikalle kutsumattomana vieraana. Sofien ystävät ovat jättäneet Sofien kokonaan, ja Sofie päättää hypätä ikkunasta. Sairaalasta toipumisen jälkeen Sofien elämä alkaa taas pikku hiljaa parantua, ja hän saa vanhat kaverinsa takaisin.
Arvioita.
"Turun Sanomien" Päivi Valotien mielestä "Hip hei hutsu!" jättää kevyesti taakseen silkkaa romanttista hölynpölyä tai vahingoniloista huumoria tarjoilevan Hollywood-teiniviihteen. Hänestä sen suurin ansio on muistuttaa katsojaa ihan oikeista epäkohdista, ”koulukiusaamisesta yleensä ja erityisesti naisille asetuista ristiriitaisista vaatimuksista niin ulkonäön kuin käyttäytymisenkin suhteen sekä epätasa-arvoisesta ja seksistisestä kaltoinkohtelusta, johon tytöt törmäävät jatkuvasti tasa-arvoisiksi kuvitelluissa Pohjoismaissakin.”
Soutu kesäolympialaisissa 1952 – miesten kahdeksikko

Helsingin olympiakisojen kahdeksikkosoutuun osallistui 14 venekuntaa. Kilpailut suoritettiin 20.–23. heinäkuuta Meilahden väliaikaisella soutustadionilla. 
Alkuerät.
Jokaisesta erästä kaksi nopeinta välieriin, muut 1. keräilyeriin.
1.erä
2.erä
3.erä
Ensimmäiset keräilyerät.
Erien voittajat 2. keräilyeriin. Muiden kilpailu päättyy.
1.erä
2.erä
3.erä
Välierät.
Kummankin erän voittaja loppukilpailuun, muut 2. keräilyeriin.
1.erä
2.erä
Toiset keräilyerät.
Erien voittajat loppukilpailuun.
1.erä
2.erä
3.erä
Ylä-Niili (osavaltio)

Ylä-Niili, vanhalta arabiankieliseltä nimeltään A’āli an Nīl () on yksi Etelä-Sudanin kymmenestä osavaltiosta. Osavaltion pinta-ala on 77 773 km². Pääkaupunki on Malakal. Osavaltion läpi virtaa Valkoinen-Niili.
Alueella oli Sudanin vuoden 2008 kiistellyssä väestönlaskennassa 964 353 asukasta.
Nord-Fron

Nord-Fron on Norjan kunta Innlandetin läänissä Gudbrandsdalenin keskiosissa. Kunnan rajanaapureita ovat pohjoisessa Sel, idässä ja etelässä Sør-Fron, lounaassa Øystre Slidre ja lännessä Vågå. Kunnan hallinnollinen keskus on Vinstra, jonka lisäksi kunnassa sijaitsee Kvamin taajama. Vuoden 2023 alussa kunnassa oli 5 586 asukasta.
Historia.
Nord- ja Sør-Fron olivat alun perin yksi kunta, joka jaettiin kahteen osaan ensimmäistä kertaa 1851. Kunnat liitettiin yhteen vuonna 1966 ja erotettiin taas omiksi kunnikseen toisen kerran vuonna 1977.
Madame Curie

Madame Curie on Mervyn LeRoyn ohjaama yhdysvaltalainen elokuva vuodelta 1943. Elokuva pohjautuu Ève Curien kirjaan äidistään Marie Curiesta. Marie Curieta elokuvassa näyttelee Greer Garson ja hänen aviomiestään Pierreä Walter Pidgeon. "Madame Curie" oli Oscar-ehdokkaana seitsemässä eri kategoriassa, mutta jäi ilman palkintoa.
American Film Institute valitsi elokuvan vuonna 2006 listalleen sadasta kaikkien aikojen innostavimmasta yhdysvaltalaiselokuvasta.
Skjåk

Skjåk on Norjan kunta Innlandetin läänissä, Ottadalenin länsiosassa. Kunnan rajanaapureita ovat pohjoisessa Fjord, Rauma ja Lesja, idässä ja kaakossa Lom, etelässä Luster sekä lännessä Stryn ja Stranda. Kunnan hallinnollinen keskus on Bismo, joka on kunnan ainoa taajama. Vuoden 2024 alussa Skjåkissa oli 2 141 asukasta.
Media.
Skjåkissa ilmestyy paikallislehti "Fjuken".
Kunnes palaat

Kunnes palaat ("Since You Went Away") on John Cromwellin ohjaama yhdysvaltalainen elokuva vuodelta 1944. Sen käsikirjoitti myös elokuvan tuottajana toiminut David O. Selznick Margaret Buell Wilderin romaanin pohjalta. "Kunnes palaat" oli Oscar-ehdokkaana yhdeksässä eri kategoriassa. Niistä se sai palkinnon parhaasta musiikista.
Elokuva seuraa Claudette Colbertin näyttelemän Anne Hiltonin ja hänen tyttäriensä (Jennifer Jones ja Shirley Temple) elämää kotirintamalla toisen maailmansodan aikana.
Your Song

Your Song on Elton Johnin singlenä julkaistu kappale vuodelta 1970. Sen sävelsivät ja sanoittivat Elton John ja Bernie Taupin. Se ilmestyi Elton Johnin samannimisellä toisella albumilla vuonna 1970. Kappaleesta ovat esittäneet cover-versioita mm. Rod Stewart ja Alwari Tuohitorvi.
Jorma Savikko

Jorma Juhani Savikko (7. heinäkuuta 1926 Lieto – 23. marraskuuta 2010 Kotka) oli suomalainen toimittaja ja kirjailija. Hän oli kehittämässä Eteenpäin-lehteä merkittäväksi alueen vaikuttajaksi ja kirjoitti televisio- ja elokuvakäsikirjoituksia ja näytelmiä.
Savikko työskenteli Eteenpäin-lehdessä 1947–1988 toimittajana, toimitussihteerinä ja viimeiseksi kulttuuritoimituksen esimiehenä. Hän oli Kotkan kulttuurilautakunnan puheenjohtaja 1972–1992 ja Kymen läänin taidetoimikunnan jäsen. Kirjailijayhdistys Paltan puheenjohtana Savikko oli 1969–1972. 
Näytelmien ja televisiokäsikirjoitusten lisäksi Savikko dramatisoi Toivo Pekkasen kirjoja, joista Rauni Mollberg ohjasi elokuvat. Näitä ovat muun muassa "Lapsuuteni" ja "Tehtaan varjossa". Lisäksi hän oli mukana tekemässä useita paikallishistorioita ja Kotkan musiikkiopiston historian "Musiikkielämä opinsaunassa: Kotkan-seudun musiikkiopisto 60 vuotta" (2006).
Uudenseelanninsamoalaiset

Uudenseelanninsamoalaiset ovat Uudessa-Seelannissa asuvia samoalaisia. Suurin osa heistä on saapunut maahan 1970-luvun jälkeen. Uuden-Seelannin vuoden 2006 väestönlaskennan mukaan maassa asui 131 103 etnistä samoalaista. Samana vuonna Samoalla syntyneitä asui maassa 50 649 ja Amerikan Samoalla syntyneitä 489.
Historia.
Uusi-Seelanti miehitti ensimmäisessä maailmansodassa vuonna 1914 siihen asti Saksan keisarikuntaan kuuluneen niin sanotun Länsi-Samoan. Saarelaiset eivät sopeutuneet Uuden-Seelannin valtaan ja vuonna 1929 saarella sattui välikohtaus, jossa poliisi ampui yhdeksän mielenosoittajaa. Samoa itsenäistyi vuonna 1962 ensimmäisenä Tyynenmeren maana. Vuodesta 1964 Uudessa-Seelannissa myönnettiin kolmen kuukauden oleskelulupia siirtotyöläisille, joita tarvittiin talouden kasvaessa. Monet samoalaiset tulivat tätä kautta maahan. Kolmen kuukauden oleskeluaikaa ei valvottu tarkasti niin kauan kuin työvoimalle oli tarvetta, mutta sitä alettiin valvoa tarkemmin talouden käännyttyä laskuun vuodesta 1973. 1970-luvulla näille toimille syntyi vastarintaa, ja samoalaiset osallistuivat aktiivisesti esimerkiksi maorien järjestämiin mielenosoituksiin. Vuodesta 1971 vuoteen 1981 samoalaisten määrä Uudessa-Seelannissa kaksinkertaistui 24 141 henkilöön. Vuodesta 2002 Uuteen-Seelantiin on saapunut kiintiön mukaan 1 100 samoalaista vuosittain.
Kulttuuri.
Kieli.
Useimmat Samoalla syntyneistä maahanmuuttajista puhuvat samoaa. Sitä vastoin useat Uudessa-Seelannissa syntyneet samoalaiset eivät osaa puhua samoaa, mutta saattavat ymmärtää sitä. Kieltä ei pidetä Uudessa-Seelannissa syntyneiden parissa merkittävänä identiteetin osana, toisin kuin ensimmäisen polven maahanmuuttajien kohdalla. Vuonna 2001 osasi 64 % etnisistä samoalaisista puhua samoaa. Heistä Samoalla syntyneitä oli 40 %.
Uskonto.
Samoalainen kirkko on osa samoalaista identiteettiä. Suurin osa samoalaisista kuuluu Samoalla hallitseviin kongregationalistiseen tai presbyteeriseen kirkkoon. Huomattava vähemmistö kuuluu myös katoliseen kirkkoon. Pienempiä kirkkokuntia ovat mormonit ja erilaiset herätysliikkeet.
Brigitte Burdine

Brigitte Burdine (1962 – 29. joulukuuta 2010) oli yhdysvaltalainen ääniohjaaja ja näyttelijä, joka tunnettiin parhaiten videopelien ääniohjaajana. Hänellä oli myös oma yhtiö BBCasting.
Ura.
Burdine aloitti uransa viihdealalla aluksi näyttelijänä 1980-luvun alussa vieraillessaan televisiosarjoissa CHiPs, Mike Hammer ja Hill Street Blues. Sittemmin vuosien 1988–1992 aikana hän esiintyi elokuvissa, kuten Trust Me, Beverly Hillsin vampyyrit, Instant Karma ja Pahan Juuret.
Vuodesta 1989 lähtien Burdine siirtyi kuitenkin työskentelemään enemmän kameran taakse ja oli aluksi mukana elokuvien jälkidubbaamisessa mukana, mikäli elokuvan ääniraitoihin tarvittiin hienosäätöjä. Matka jatkui lopulta ääniohjaajaksi vuonna 1999 lyhytelokuvan Miss Supreme Queenin myötä. Sittemmin Burdine työskenteli pääosin videopelien ja mainosten parissa. Hän muun muassa ohjasi videopelejä, kuten Spider-Man, , , Enter the Matrix, , NBA Live 06, , ja Mortal Kombat vs. DC Universe. Ääniohjaamisen ohella Burdine osallistui välillä myös itse pienten ääniroolien tekemiseen muun muassa peleissä Justice League Heroes ja Happy Feet.
Burdine opetti myös ääninäyttelemistä oman yrityksensä tiloissa.
Kuolema.
Burdine kuoli 29. joulukuuta 2010 jäätyään auton alle. Hän oli ylittämässä Culver Boulevardin ja Nicholson Street risteystä kello 1:50 yöllä, kunnes jäi auton alle. Hänet vietiin Marina del Reyn sairaalaan, jossa Burdine todettiin kuolleeksi.
HMS Ascot

HMS Ascot oli Britannian kuninkaallisen laivaston Racecourse-luokan miinanraivaaja. Alus oli ensimmäisen maailmansodan viimeinen sotatoimissa uponnut brittiläinen sotalaiva.
Valmistus.
Alus tilattiin Ailsa Shipbuilding Companyltä. Se laskettiin vesille 26. tammikuuta 1916.
Palvelus.
Saksan keisarikunnan laivaston sukellusvene "SM UB-67" torpedoi 10. marraskuuta 1918 vuorokautta ennen aselevon julistamista aluksen, jolloin se upposi Färsaarten edustalle. Aluksen hylky makaa noin 60 metrin syvyydessä.
Platform as a service

Platform as a service (lyh. PaaS) tarkoittaa palvelualustan ulkoistamista, tyypillisesti pilvipalveluna. Palvelualustan ulkoistaminen tuo mukanaan etuja sekä ohjelmistokehityksen että liiketoiminnan näkökulmasta. Kehitysalustat mahdollistavat ohjelmistokehityksen ja pilvimallin mukaisen teknisen kehityksen antamalla kehittäjille välineet ladata omia sovelluksiaan osaksi kokonaisuutta. Kehitysmallin johdosta kehittäjien ei tarvitse huolehtia ohjelmiston skaalautuvuudesta taikka lisääntyneestä tehotarpeesta käyttäjämäärien kasvaessa, koska alustaa on mahdollista laajentaa tarpeen mukaan joustavasti. Esimerkkejä PaaS-palveluita tarjoavista alustoista ovat Microsoft Azure, Google App Engine sekä SalesForce.
Infrastructure as a service

Infrastructure as a service (lyh. IaaS) tarkoittaa palvelimien ja palvelinsalien ulkoistamista. Kokonaisuuteen sisältyy yleensä verkkoyhteydet, tallennustila, palvelimet ja niiden ylläpito. Infrastruktuuri on perusta, joka mahdollistaa palveluiden tuottamisen ja olemassaolon. Infrastruktuurin kaksi päätehtävää ovat tallennustilan ja laskentatehon tarjoaminen asiakkaille. Yksi suurimmista IaaS-tarjoajista on Amazon Web Services, joka tarjoaa monia tietojärjestelmien ja palveluiden kehittämiseen tarkoitettuja palveluita, esimerkiksi Amazon Elastic Compute Cloud.
Bobby Brown (freestylehiihtäjä)

Bobby Brown (s. 5. kesäkuuta 1991 Denver) on yhdysvaltalainen freestylehiihtäjä. Hän kilpailee slopestyle- ja big air -kisoissa.
Brownin ensimmäinen suuri voitto tuli joulukuussa 2008 Dew Tour Slopestylessä Breckenbridgessä. Hän voitti myös vuoden 2009 Uuden-Seelannin Openissa (slopestyle). Vuonna 2010 Brown voitti nuorten maailmanmestaruuden slopestylessa.
X Gamesissa Brown voitti big airin vuosina 2010 ja 2012 sekä slopestylen vuonna 2010. Ensimmäisen maailmancupin osakilpailunsa Brown laski maaliskuussa 2013. Hän voitti Breckenridgen osakilpailun tammikuussa 2014.
Brown kuuluu maailman 10 parhaan freestylehiihtäjän joukkoon. Hänet tunnetaan tuplavolttien tekemisistä.
Cornplanter

Cornplanter ("Gyantwahia" 1750 - 1836) oli irokeesien liittokuntaan kuuluvien senecain sotapäällikkö. Hänet tunnettiin yleisesti brittien keskuudessa myös nimellä John O'Bail. Nimi tuli hänen isältään, joka oli hollantilaissyntyinen kauppias John Abeel New Yorkista. Cornplanter vietti niin lapsuutensa kuin nuoruutensakin senecain kylässä, josta hänen äitinsä oli lähtöisin. Amerikan sisällissodassa Cornplanter kunnostautui mohawkpäällikkö Joseph Brantin tavoin ja johti irokeesien sotavoimia nauttien suurta arvonantoa. Cornplanteria on kuvattu erityisen älykkääksi ja hyvin kaunopuheiseksi. 
Vapaussodan jälkeen Cornplanter katsoi tulleensa brittiläisten pettämäksi näiden kärsittyä tappion siirtokunnille. Hän solmi rauhan Yhdysvaltain kanssa pitäen kansansa erossa tulevista sodista. Cornplanterista tuli Yhdysvaltain uskollinen liittolainen 1700-luvun lopulta lähtien
Bounty (suklaapatukka)

Bounty on suklaapatukka, jota valmistaa Mars-konserni. Bounty sisältää kuivattua kookosta. Patukka on päällystetty maitosuklaalla. Se esiteltiin vuonna 1951. 
Kookoksenmakuinen Bounty jakaa vahvasti mielipiteitä. Britanniassa tehdyn kuluttajatutkimuksen mukaan 52 prosenttia vastaajista pitää Bountya Celebrations-makeissekoituksen huonoimpana makeisena, kun taas 18 prosenttia ilmoitti sen lempimakeisekseen. 2020-luvun taitteessa Bountyn kritisointi sosiaalisessa mediassa sai Britanniassa aikaan sen, että Bounty poistettiin Mars-yhtiön suositusta Celebrations-joulukalenterista, jonka luukkujen takaa löytyy yhtiön suklaapatukoiden resepteillä tehtyjä pieniä konvehteja. Jouluna 2021 kalenteria ei tuotu lainkaan myyntiin, vain Celebrations-suklaarasia jossa Bounty oli yhä mukana. Kuluttajille kuitenkin tarjottiin mahdollisuus palauttaa rasian Bountyt ja vaihtaa ne maksutta Maltesers Teasers -konvehteihin. Lisäksi muun muassa kehitettiin Bounty-mainontaan kuvitteellinen ”yksinäisen Bounty-patukan” hahmo, joka mainoselokuvassa löytää ystäväkseen yhtä lailla syrjityn ruusukaalihahmon.
Teemu Nikkanen

Teemu Nikkanen (s. 16. lokakuuta 1992 Riihimäki) on suomalainen pesäpalloilija, joka edustaa Superpesis-joukkue Kouvolan Pallonlyöjiä.
Ura.
Nikkanen on edustanut Superpesiksessä vain Hyvinkään Tahkoa, mutta on pelannut myös seuran yhteistyöseuroissa. Nikkasen kasvattajaseuraksi on ilmoitettu sekä Tahko että Riihi-Pesis. Debyyttinsä Superpesiksessä Nikkanen teki vuonna 2010 Tahkon joukkueessa. Nikkasen ensimmäinen ottelu Superpesiksessä oli Vimpelin Vetoa vastaan. Sitä ennen hän oli pelannut Suomensarjassa, Ykköspesiksessä sekä juniorisarjoissa. Debyyttivuotensa aikana hän pelasi pääasiassa Suomensarjaa Tahkossa mutta myös Ykköspesistä Jokioisten Koetuksen joukkueessa.
Vuonna 2011 Nikkanen vakiinnutti paikkansa Tahkon edustusjoukkueessa: hän pelasi runkosarjassa 17 ottelussa 26:sta. Lisäksi hän pelasi poikien Superpesiksessä, Suomensarjassa sekä Tahkon yhteistyöseuran Puna-Mustien joukkueessa Ykköspesiksessä.
Vuonna 2012 Nikkanen pelasi Tahkon edustusjoukkueessa varsinkin numerolla kolme. 26. toukokuuta 2012 Nikkanen loukkaantui Hyvinkään joukkoampumisessa. Samassa joukkueessa pelannut Topi Koistinen kuoli saamiinsa vammoihin. Myös toinen joukkuekaveri Miikka Matikka loukkaantui. Luoti osui Nikkasta korvan yläpuolelle. Nikkanen kuitenkin palasi joukkueeseen pian tapahtumien jälkeen ja pelasi kauden aikana 27:ssä Tahkon 32 ottelusta. Hän jatkoi Tahkon joukkueessa myös kaudella 2013, jonka aikana hän pelasi 24 ottelussa pelaten kopparina. Nikkanen kärsi kauden aikana alaraajavammasta, jonka takia hän oli kuukauden pelaamatta. Nikkanen pelasi kauden aikana A-poikien Itä–Länsi-ottelussa.
Nikkanen pelaa kopparina ja kotiuttajana. Hän voitti kaudella 2012 Tahkossa A-poikien SM-pronssia. Lisäksi Nikkanen valittiin 2013 nuorten Itä–Länsi-ottelussa Hyvinkäällä joukkueensa parhaaksi.
Luettelo Pietarin silloista

Pietarissa on yli 340 siltaa, kapeista kävelysilloista keskiaikaisiin ja moderneihin siltoihin. Silloissa ja niiden yhteydessä on usein ainutlaatuisia yksityiskohtia ja patsaita. Pietarin silloista kuuluisimpia ovat Nevan sillat.
Nevan sillat.
Nevajoen ylittää 10 siltaa, joista 8 on avattavia.
Fontankan sillat.
Fontanka-joen ylittää 15 siltaa, joista näyttävimmät ovat Nevan valtakadun kohdalla joen ylittävä Anitškovin silta, Lomonosovin silta, ja sfinksein koristeltu Egyptiläinen silta.
Gribojedovin kanavan sillat.
Gribojedovin kanavan ylittää 21 siltaa.
Moikan sillat.
Moika-joen ylittää 15 siltaa.
Krjukovin kanava.
Krjukovin kanava on Fontankan ja Moikan yhdistävä kanava, jonka ylittää kuusi siltaa.
Prjažka-joki.
Prjažka-joen ylittää kolme siltaa.